רבקה רומרו

רבקה רומרו (אנגלית: Rebecca Romero; נולדה ב-24 בינואר 1980) היא רוכבת אופניים וחותרת בריטית ואלופת העולם לשעבר במרוצי מרדף ליחידים ולקבוצות. רומרו זכתה במדליית כסף באולימפיאדת אתונה (2004) בענף החתירה, ובמדליית זהב בתחרות מרוצי המרדף באולימפיאדת בייג'ינג. היא האישה הראשונה שייצגה את הממלכה המאוחדת בשני ענפי ספורט שונים במשחקים האולימפיים, והאישה השנייה בתולדות המשחקים האולימפיים (קיץ) שזכתה במדליות ביותר מענף ספורט אחד.

ביוגרפיה 
רומרו נולדה בקרשלטון, אחד מפרברי לונדון רבתי. בגיל 17 היא החלה את הקריירה הספורטיבית המקצוענית שלה, כשהצטרפה למועדון חתירה ברובע קינגסטון שעל התמזה. לאחר 8 חודשים כבר נכללה בנבחרת בריטניה הצעירה לאליפות העולם לחתירה בזוגות, אך למרות שסיימו במקום השני נפסלו היא ובת זוגה בשל עבירה שביצעו. בשנת 2000 זכתה במדליית הזהב באליפות העולם בחתירה לזוגות מתחת לגיל 23. שנה לאחר מכן צורפה לנבחרת הבוגרת וסיימה איתה במקום החמישי באליפויות העולם לרביעיות ב-2001 וב-2002. בשנת 2004 נכללה במשלחת הממלכה המאוחדת לאולימפיאדת אתונה, וזכתה במדליית כסף בתחרות החתירה לרביעייה כפולה. באליפות העולם ב-2005 זכתה במדליית הזהב עם נבחרת החתירה הבריטית באותו המקצוע. 

כאבי גב ועייפות שרירים מהם סבלה גרמו לרומרו לפרוש מתחרויות החתירה והיא התכוונה לעסוק בתקשורת שיווקית, מקצוע אותו למדה באוניברסיטה. בעקבות פנייה של מאמן נבחרת רוכבי האופניים החליטה להתנסות בענף ספורט זה, רומרו החלה להתחרות באופני מסלול ועד מהרה הגיעה להישגים משמעותיים, בעיקר בתחרויות הדורשות סיבולת בינונית-טווח. בשנת 2006, חמישה חודשים בלבד אחרי שהחלה להתנסות בענף החדש, זכתה רומרו באליפות בריטניה במרוץ נגד השעון בולודרום. שנה לאחר מכן כבר זכתה באליפות בריטניה, ובאליפות העולם לרכיבה באופני מסלול זכתה במדליית כסף בתחרות מרוצי המרדף ל-3 קילומטר. 

שנת 2008 היוותה שנת שיא בקריירה של רומרו, היא זכתה במדליות זהב באליפות העולם בתחרות האישית והקבוצתית ל-3 ק"מ. באולימפיאדת בייג'ינג זכתה במדליית הזהב כשניצחה בגמר מרוץ המרדף האישי בהתמודדות נגד בת ארצה ונדי הובנגל, והפכה בכך לאישה השנייה ולספורטאי הבריטי השני בתולדות המשחקים האולימפיים שזוכה במדליות בענפי ספורט שונים. היא השתתפה גם במרוץ נקודות באולימפיאדה וסיימה במקום ה-11.

לפני אולימפיאדת בייג'ינג התפרסמה רומרו כשהצטלמה כשהיא רוכבת ערומה לחלוטין על גבי אופניים, היא ציינה בראיון איתה כי אם תזכה במדליית זהב תשקול הסבה לענף אולימפי נוסף.

בתחילת 2009 זכתה להכלל במסדר האימפריה הבריטית. 

תקוותיה לייצג את בריטניה באולימפיאדת לונדון (2012) נגוזו לאחר שבוטל ענף תחרויות הרדיפה האישיות, והיא לא נכללה בסגל הנבחרת הבריטית לאליפות העולם ברכיבה ב-2011. 

ב-2012 עברה להתחרות בטריאתלון, השתתפה במאי בטריאתלון איש הברזל 70.3 במיורקה, ובהמשך בתחרות איש הברזל בבריטניה. באליפות העולם באיש הברזל בהוואי שהתקיימה באוקטובר 2012, סיימה בזמן של 11:39:8 שעות, במקום ה-1,201 מבין כלל המשתתפים, 241 מבין הנשים ו-46 בקטגוריה שלה. כמו כן החלה לאמן לתחרויות אופניים ולטריאתלון. 

לרומרו תואר ראשון במדעי הספורט ואנגלית והיא לומדת לתואר שני במדעי התזונה באוניברסיטת צ'סטר.

קישורים חיצוניים

 

 Naked ambition: Britain's Olympians strip down as they prepare to make history in Beijing כתבה באתר עיתון הדיילי-מייל, 3 באוגוסט 2008.
 ריאיון עם רבקה רומרו באתר הטלגרף
 Rebecca Romero making cycling history כתבת פרופיל בעיתון הטלגרף, 23 במרץ 2008
 פרופיל באתר ESPN
 הבלוג האישי של רומרו מאולימפיאדת בייג'ינג

הערות שוליים

חברים במסדר האימפריה הבריטית
אלופות אולימפיות מבריטניה
ספורטאים רב תחומיים
רוכבות אופניים בריטיות
אלופות אולימפיות: רכיבת אופניים
רוכבות אופניים באולימפיאדת בייג'ינג (2008)
חותרות בריטיות
אלופות עולם ברכיבת אופניים
אנגלים ממוצא ספרדי
רוכבות אופניים באולימפיאדת אתונה (2004)
זוכות מדליית כסף אולימפית מבריטניה
זוכות מדליית כסף אולימפית: חתירה
בוגרי אוניברסיטת סארי
בריטים שנולדו ב-1980
בריטיות שנולדו ב-1980